অন্ধকারে ডুবল ইউরোপ! একাধিক দেশে বিদ্যুৎ বিভ্রাট, কিন্তু কেন?

ওয়েব ডেস্ক: আচমকা অন্ধকারে ডুবল ইউরোপের একাধিক দেশ। সোমবার স্পেন (Spain) ও পর্তুগাল (Portugal) জুড়ে বিদ্যুৎ বিভ্রাট (Power Outage)। এর জেরে দুই দেশে বিপর্যস্ত হয়ে পড়ে জনজীবন। শুধু এই দুই দেশই নয়, এদিন ফ্রান্সের (France) দক্ষিণ-পশ্চিম প্রান্ত এবং বেলজিয়ামের কিছু অংশেও দেখা দেয় একই সমস্যা। বিদ্যুৎ বিপর্যয়ের জেরে বন্ধ হয়ে যায় মেট্রো চলাচল, ব্যাহত হয় বিমান ওঠানামা এবং মোবাইল পরিষেবা। ঘণ্টার পর ঘণ্টা চলে এই অচলাবস্থা।

এদিন পর্তুগালে লক্ষাধিক মানুষ বিদ্যুৎহীন হয়ে পড়েন। স্পেনের রাজধানী মাদ্রিদ-সহ একাধিক শহরে বিদ্যুৎ সংযোগ বিচ্ছিন্ন হয়ে যায়। মেট্রো পরিষেবা স্তব্ধ হয়ে হাজার হাজার যাত্রী আটকে পড়েন। বিমানবন্দরগুলিতেও বাতিল হয় বহু উড়ান। মোবাইল নেটওয়ার্ক ভেঙে পড়ে বহু অঞ্চলে। হাসপাতালগুলিও অন্ধকারে ডুবে যায়। যার ফলে চিকিৎসা পরিষেবা অবধি ব্যাহত হয়।

আরও পড়ুন: শান্তি কমিটির বৈঠকেই বিস্ফোরণ! ফের রক্তাক্ত পাকিস্তান, মৃত ৭

যদিও একাধিক দেশে একইসঙ্গে বিদ্যুৎ বিভ্রাট কেন ঘটল, তা এখনও স্পষ্ট নয়। স্পেনের বিদ্যুৎ সংস্থাগুলি বিষয়টি নিয়ে তদন্ত শুরু করেছে। তবে প্রাথমিকভাবে ধারণা করা হচ্ছে যে, ইউরোপিয়ান বিদ্যুৎ গ্রিডে ত্রুটি দেখা গিয়েছিল বলে এই সমস্যা। পর্তুগালের জাতীয় বিদ্যুৎ সংস্থা জানায়, ফ্রান্সের আলারিক পর্বতমালায় ভয়াবহ দাবানলের কারণে পারপিজিনান এবং নারবোনের মাঝামাঝি অঞ্চলে উচ্চভোল্টেজ বিদ্যুৎ সরবরাহ বাধাপ্রাপ্ত হয়। সেই ঘটনার পরেই বিদ্যুৎ বিপর্যয় ছড়িয়ে পড়ে স্পেন, পর্তুগাল, ফ্রান্স এবং বেলজিয়ামে।

তবে এই ঘটনায় সাইবার হামলার (Cyber Attack) সম্ভাবনাও উড়িয়ে দেওয়া যাচ্ছে না। বিশেষজ্ঞদের একাংশ মনে করছেন, এটি হতে পারে সংগঠিত সাইবার সন্ত্রাসের ফল। ফলে বিষয়টি গভীরভাবে খতিয়ে দেখছেন ইউরোপের বিভিন্ন দেশের সাইবার নিরাপত্তা সংস্থাগুলি।